„SPRÍSTUPNIŤ“

Predkladacia správa

Návrh na vymenovanie člena Akreditačnej komisie (ďalej len „návrh“) sa predkladá v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

Akreditačná komisia (ďalej len „komisia“) je poradný orgán vlády Slovenskej republiky, ktorý sleduje, posudzuje a nezávisle hodnotí kvalitu vzdelávacej, výskumnej, vývojovej a umeleckej činnosti vysokých škôl a napomáha jej zvyšovanie. 

Na základe listu  zo dňa 6. 12. 2006 predsedovi vlády SR dochádza k zániku členstva prof. MUDr. Jaroslava Payera, CSc., člena Akreditačnej komisie, z dôvodu vzdania sa členstva. Namiesto neho minister školstva navrhuje na vymenovanie za nového ďalšieho člena komisie prof. MUDr. Juraja Šteňu, CSc., ktorého navrhlo Ministerstvo zdravotníctva SR.  

Predkladaný návrh obsahuje základné údaje a charakteristiku navrhovaného člena. Odôvodnenie obsahuje bližšie vysvetlenie postupu vymenúvania členov komisie. 

Návrh podpredsedu vlády a ministra školstva vychádza z návrhov z vysokých škôl a ústredných orgánov štátnej správy. Návrh rešpektuje podmienky na zloženie Akreditačnej komisie tak, ako to ukladá zákon.

Návrh bol predložený na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencii), ktoré s ním vyjadrili súhlas. 

Návrh nebol zaslaný na pripomienkové konanie v súlade s bodom 3.1.5 Metodického pokynu na prípravu a predkladanie materiálov na rokovanie vlády SR, ktorý upravuje výnimku z predkladania pri personálnych návrhoch.

Podľa § 9 zákona č. 211/2000 Z. z. o slobodnom prístupe k informáciám sa navrhuje nezverejňovať časť tohto materiálu - vlastný návrh,  ktorý obsahuje osobné údaje kandidáta.

Vymenovanie člena Akreditačnej komisie nemá priamy finančný, ekonomický, environmentálny vplyv a ani vplyv na zamestnanosť.

V uznesení sa navrhuje vymenovať člena komisie dňom 21. júna 2007 na prvé funkčné obdobie do 31. augusta 2012. 

Odporúča sa vláde SR návrh schváliť.